Document ID: /roh_data/filtered/fineweb-2-filterrobots_roh.jsonl.gz/26269

Tar la lescha d’indemnisaziun, hai dà ina midada pli gronda. Il suveran ha acceptà la proposta da l’Uniun da mastirants Surses, ch’ha proponì d’augmentar la paja dal president communal da 80’000 sin 110’000 francs ad onn per l’emprima perioda d’uffizi da quatter onns. Davent dals 01.01.2020 dua la paja vegnir reducida sin 80’000 francs ad onn, sco proponì da la suprastanza transitorica da Surses. L’Uniun da mastirants Surses fa valair, ch’ils emprims onns suenter la fusiun dettia quai fitg blera lavur per il nov president communal. Il vice-president communal vegn indemnisà cun 20’000 francs ed ils suprastants mintgamai cun 15’000 francs ad onn.
Rumantsch dat da discutar
Per discussiuns ha procurà il diever dal rumantsch a la radunanza communala. Adina puspè han votantas e votants da Bivio intervegnì, ch’els na chapeschian betg il rumantsch, e ch’i fiss meglier da manar la radunanza communala en tudestg. La suprastanza transitorica n’ha dentant betg sa laschar embrugliar ed ha manà ina gronda part da la radunanza communala en rumantsch, la lingua uffiziala da la nova vischnanca Surses. Sche tut va tenor plan, va quella en vigur l’emprim da schaner 2016.